
На основу члана 138. став 1. Устава Републике Србије[footnoteRef:1] и члана 31. став 2. Закона о Заштитнику грађана[footnoteRef:2] у поступку контроле законитости и правилности рада Окружног затвора у Прокупљу, Управе за извршење кривичних санкција, поступајући по притужби Н. Н., Заштитник грађана  [1:  „Службени гласник Републике Србије“ бр. 98/06]  [2:  „Службени гласник Републике Србије“ бр. 79/05 и 54/07] 

 
У Т В Р Ђ У Ј Е
[bookmark: _GoBack]
Окружни затвор у Прокупљу начинио је пропуст у раду, јер затворски лекар који је прегледао Н. Н. приликом пријема у затвор ради издржавања мере притвора није поступио у складу са прописима и стандардима, односно у посебном лекарском извештају није  
1. детаљно описао констатоване повреде; 
2. детаљно унео наводе именованог о начину настанка повреда и своје мишљење о повезаности навода именованог и насталих повреда,
на који начин му је повређено право на заштиту од злостављања.
Имајући у виду утврђене недостатке, Заштитник грађана упућује Управи за извршење кривичних санкција, Окружном затвору у Прокупљу, следеће  

П Р Е П О Р У К Е
I
У Окружном затвору у Прокупљу лекар ће увек у извештајима о обављеним лекарским прегледима лица лишених слободе, када та лица наводе или када друге околности указују да је према њима поступано насилно:
- 	уносити наводе лица према коме је мера принуде примењена о начину настанка повреда; 
- 	детаљно описати констатоване повреде и исте фотографисати, примењујући правила установљена Истанбулским протоколом[footnoteRef:3]; [3:  Приручник за делотворну истрагу и документовање тортуре и другог суровог, нечовечног или понижавајућег поступања или кажњавања – доступно на: http://www.unhchr.ch/pdf/8istprot.pdf.   ] 

- 	изнети своје мишљење о повезаности примењене мере и насталих повреда.

II
Управа за извршење кривичних санкција ће обезбедити обуку свих запослених у Окружном затвору у Прокупљу о важећим прописима и стандардима у области права лица лишених слободе и забрани злостављања, а посебно управнице, лекара и другог медицинског особља о поступању у складу са Конвенцијом против тортуре и других сурових, нељудских или понижавајућих казни и поступака[footnoteRef:4], Стандардним минималним правилима Уједињених нација о поступању према затвореницима[footnoteRef:5], Европским затворским правилима[footnoteRef:6] и Истанбулским протоколом.   [4:  „Службени лист СФРЈ - Међународни уговори", бр. 9/91]  [5:  Стандардна минимална правила Уједињених нација о поступању према затвореницима- Нелсон Мендела правила [A/RES/70/175]]  [6:  Препорука Комитета министара Савета Европе - Европска затворска правила [Rec (2006)2]] 

Управа за извршење кривичних санкција и Окружни затвор у Прокупљу обавестиће Заштитника грађана, у року од 60 дана од пријема ове препоруке, о поступању по њој.

Разлози:

Заштитник грађана примио је 09. јануара 2020. године притужбу Н. Н., притвореног лица у Окружном затвору у Прокупљу, којом указује на незаконито поступање полицијских службеника ПУ у Прокупљу приликом његовог хапшења дана 16. децембра 2019. године. 
У притужби је навео да приликом лишења слободе није пружао никакав отпор, да су га полицијски службеници оборили на тло и то тако што је лежао на стомаку, да су му потом везали руке на леђима, након чега га је један од полицијских службеника дршком од пиштоља ударио у потиљачни део главе. Н. даље наводи да је том приликом задобио фрактуру лобање, због чега је најпре лечен у Општој болници у Прокупљу, а потом и у Клиничком центру у Нишу. 
Имајући у виду наводе из притужбе, као и чињеницу да је притужилац у притужби истакао да се не осећа добро, Заштитник грађана је складу са одредбама члана 21. став 1. Закона о Заштитнику грађана, затражио од Окружног затвора у Прокупљу да достави све податке, чињенице и информације из службених евиденција Окружног затвора у Прокупљу који би били од значаја за одлучивање у конкретном случају, а нарочито извештај лекара Окружног затвора у Прокупљу о здравственом стању Н. Н. приликом пријема на издржавање мере притвора, као и извештаје лекара специјалиста на које се притужилац позива у својој притужби, уколико затвор њима располаже. 
Окружни затвор у Прокупљу је својим актом број 713-…/2020-1 од 27.01.2020. године обавестио Заштитника грађана да je Н. Н. у Окружни затвор у Прокупљу примљен 19.12.2019. године, те да га је истог дана прегледао затворски лекар др М. Б.
Уз одговор органа Заштитнику грађанa достављени су фотокопија извештаја затворског лекара од 20.12.2019. године, фотокопија извештаја лекара специјалисте Опште болнице у Прокупљу од 18.12.2019. године и фотокопија извештаја отпусне листе са епикризом Клиничког центра у Нишу од 18.12.2019. године, као и фотокопија дописа Окружног затвора у Прокупљу Основном јавном тужилаштву у Прокупљу од 24.12.2019. године.
Како су у извештајима лекара који су достављени Заштитнику грађана констатоване повреде Н. Н. и то повреде главе (фрактура темпоралне кости) и повреде на рукама у виду посекотина, стручни тим Заштитник грађана је дана 31. 01. 2020. године обавио непосредан надзор над радом Окружног затвора у Прокупљу којом приликом је обављен разговор са управницом затвора Ј. М., затворским лекарем др М. Б., након чега је обављен и непосредан разговор са притвореним лицем Н. Н.
Након што је управница ОЗ у Прокупљу упозната са наводима из притужбе Н. Н, истакла је да он јесте у затвор примљен са повредама које је затворски лекар одмах констатовао у свом извештају, као и да је истицао да су га приликом хапшења тукли полицијски службеници, након чега је затвор о томе  обавестио надлежно тужилаштво и доставио им релевантну здравствену документацију. 
За време непосредног надзора утврђено је да су у извештају о лекарском прегледу Н. Н. од 20.12.2019. године приликом пријема у ОЗ у Прокупљу констатовани његови наводи да је 16.12.2019. године задобио неколико удараца у пределу главе од стране полицијских службеника, као и да је сам себи жилетом нанео повреде на левој подлактици. Такође, у наведеном извештају констатовано је да Н. има завој на глави фронтоокципитално, као и више цртастих посекотина на предњој страни леве подлактице највеће дужине 4 цм, као и да је на основу здравствене документације коју је Н. донео са собом затворски лекар констатовао постојање потреса мозга, прелом лобање и трауматско субарахноидално крварење. У истом извештају наведено је да је у ноћи између 19.12. и 20.12.2019. године због наглог погоршања здравственог стања Н. прегледан од стране лекара ХМП ДЗ у Прокупљу након чега је упућен на даље испитивање у ОУМ ОБ у Прокупљу.
Осврћући се на садржину напред наведеног извештаја и на примедбу стручног тима Заштитника грађана да извештај није поткрепљен фотографијама, те да лекар није детаљно описао повреде главе и није изнео своје мишљење о повезаности примењене мере и насталих повреда, управница ОЗ у Прокупљу је навела да затвор нема праксу да фотографише лица лишена слободе, јер сматра да је такво поступање незаконито, као и да тим поводом до сада није добила никакво упутство од стране Управе за извршење кривичних санкција. 
Стручни тим Заштитника грађана је потом обавио разговор са др М. Б. који је навео да је стално запослен као затворски лекар у ОЗ у Прокупљу, да је дана 19.12.2019. године прегледао Н. Н. те да у свему остаје при ономе што је тог дана унео у свој извештај. Такође, истакао је да не сматра да је било потребно да Н. скида завој са главе, да фотографише повреде са којима је примљен у затвор, као ни да износи  своје мишљење о повезаности примењених мера полицијских службеника и повреда које је задобио Н., јер он није судски вештак нити поседује стручна знања како би то могао правилно да уради. Др Б. је додао да постоји и проблем чувања фотографија у затвору, уколико би евентуално запослени у заводу дошли у ситуацију да фотографишу повреде лица лишених слободе, јер сматра да за то не постоје јасне процедуре.
У свом непосредном обраћању стручном тиму Заштитника грађана, Н. Н. је навео да је дана 16.12.2019. године у Куршумлији лишен слободе. Наводи да је са задњег седишта путничког возила, којим је управљао његов пријатељ, видео полицијске службенике, да је замолио пријатеља да се заустави и да се сам преда полицији због кривичног дела које је претходно учинио. Описује да, су полицијски службеници чим су га приметили потрчали према њему, зграбили га за руке, извукли из аутомобила и оборили на земљу тако што је лежао на стомаку, иако он није пружао никакав отпор. Даље, наводи да су му везали руке на леђима, да су га вређали, након чега га је један од њих, чије име му није познато, ударио у потиљачни део главе дршком пиштоља. Додаје да су га потом подигли са земље и пешке спровели до полицијске станице која се налазила у непосредној близини. Н. је навео да је осећао снажан пулсирајући бол у глави, да је крварио, да је тражио да га одведу код лекара, као и да је у знак револта пар пута устао са столице и да се залетао и ударао телом и главом у стаклене панеле који су се налазили у службеној просторији у којој је боравио, након чега је спроведен у ХМП ДЗ у Прокупљу, а одмах потом у ОУМ ОБ у Прокупљу. У свом обраћању, Н. је додао да је све време док је боравио у болници био под пратњом полицијских службеника, па и током ноћи коју је провео у болници у Прокупљу, након чега је дан касније, 17.12.2019. године, по налогу лекара из Прокупља, санитетом одвезен у Клинички центар у Нишу, без пратње полицијских службеника, при чему истиче да по његовим сазнањима, полицијски службеници  нису били присутни у Клиничком центру у Нишу све док је тамо боравио, односно до 18.12.2019. године. Истакао је да је дана 18.12.2019. године на своју иницијативу отпуштен из Клиничког центра у Нишу, да је сматрао да је тако најбоље, те да је лекар покушао од тога да га одговори. Осврћући се на пријем и свој боравак у ОЗ у Прокупљу Н. је навео да га је затворски лекар прегледао приликом пријема у затвор, да га није фотографисао, те да нема примедби на запослене у затвору и начин на који поступају према њему.
Приликом разговора са Н. Н. у службеним просторија Окружног затвора у Прокупљу стручни тим Заштитника грађана није приметио да Н. има видљиве повреде по телу. 
Према подацима из медицинске документације, односно извештаја лекара специјалисте Опште болнице „др Алекса Савић“ из Прокупља од 18.12.2019. године Н. Н. је дана 16.12.2019. године, у току ноћног дежурства доведен у Општу болницу у Прокупљу у пратњи полиције због повреда главе, након чега је реализован пријем на Одељење неурологије. Дана 17.12.2019. године урађен је МСЦТ ендокранијума (Фрактура темпоралне кости десно; Пунктиформна хеморагија темпорално, са исте стране) због чега је упућен у Клинички центар у Нишу. У даљем току, дана 18. 12. 2019. године болесник на лични захтев а против савета лекара напушта лечење. 
Даље, према подацима из отпусне листе Н. Н. из Клиничког центра у Нишу, Н. је примљен као хитан случај дана 17.12.2019. године због повреде главе, где је након ЦТ мозга констатовано прелом лобање и контузија мозга окципитално десно и трауматско субарахноидално крварење. Унети су и наводи да је повреде примио приликом интервенције органа МУП-а, као и да је пацијент дана 18.12.2019. године на лични захтев напустио болничко лечење упркос предоченим могућим компликацијама.
Поступајући по наводима из притужбе Заштитник грађана је дана 31.01.2020. године, имајући у виду чл. 25. став 5. Закона о Заштитнику грађана, покренуо поступак контроле законитости и правилности рада Министарства унутрашњих послова, Полицијске управе у Прокупљу, јер се притужбом указује на посебно некоректан однос органа управе према притужиоцу, као и на кршења правила етичког понашања запослених у органима управе, у ком поступку, након што је спроведен непосредан надзор над радом ПУ у Прокупљу и након што су од наведеног органа прикупљени подаци и чињенице од значаја за одлучивање, Заштитник грађана није утврдио да је незаконитим и неправилним радом полицијских службеника ПУ у Прокупљу повређено право Н. Н. на неповредивост психичког и физичког интегритета, јер ту чињеницу, с аспекта надлежности овог органа није било могуће утврдити, нарочито имајући у виду да Заштитник грађана није располагао чињеницама од битног значаја за одлучивање у поступку јер лекарски преглед приликом пријема притвореног лица Н. Н. у ОЗ у Прокупљу,  није спроведен у складу са прописима и стандардима, односно, у извештају о обављеном лекарском прегледу нису детаљно описане констатоване повреде и није унето мишљење лекара о повезаности између навода притвореног лица и насталих повреда.
****
[bookmark: str_29]Чланом 25. Устава Републике Србије[footnoteRef:7] зајамчена је неповредивост физичког и психичког интегритета и прописано да нико не може бити изложен мучењу, нечовечном или понижавајућем поступању или кажњавању, нити подвргнут медицинским или научним огледима без свог слободно датог пристанка. [7:  „Службени гласник РС“, број 98/2006] 

[bookmark: clan_6]Чланом 24. став 1. Закона о извршењу кривичних санкција[footnoteRef:8], прописано је да Служба за здравствену заштиту врши здравствену превенцију, лечи осуђена и притворена лица, надзире хигијену и квалитет хране и воде и учествује у утврђивању и спровођењу програма поступања према осуђеном, а ставом 6. истог члана прописано је да се здравственом раднику који прегледа и лечи осуђеног гарантује и обезбеђује пуна професионална независност, сагласно закону и етичком кодексу.  [8:  „Сл. гласник РС", бр. 55/2014 и 35/2019] 

Чланом 28. став 1. истог Закона прописано је да заводом руководи управник завода, а ставом 3. истог члана да управник завода заступа завод и одговоран је за законит и правилан рад у заводу.  
Чланом 115. став 1. тачка 6) Закона о извршењу кривичних санкција прописана је дужност лекара да води посебну евиденцију о повредама осуђених и обавештава управника завода о било ком знаку или индикацији да је према осуђеном примењено насиље, као и дужност лекара да у извештај о утврђеним повредама унесе и наводе осуђеног лица о начину настанка повреде, као и да изнесе своје мишљење о повезаности навода.
Чланом 235. ставом 3. Закона предвиђено је да се у поступку са притвореницима примењују одредбе Законика о кривичном поступку и одредбе Закона о извршењу кривичних санкција, док је чланом 239. Закона прописано да притвореник борави у заводу под истим условима као и осуђено лице, ако Закоником о кривичном поступку није другачије одређено. 
Конвенција против тортуре и других сурових, нељудских или понижавајућих казни и поступака[footnoteRef:9] Уједињених нација дефинише "тортуру" као сваки акт којим се једном лицу намерно наносе бол или тешке физичке или менталне патње у циљу добијања од њега или неког трећег лица обавештења или признања или његовог кажњавања за дело које је то или неко треће лице извршило или за чије извршење је осумњичено, застрашивања тог лица или вршења притиска на њега или застрашивања или вршења притиска на неко треће лице или из било којег другог разлога заснованог на било ком облику дискриминације ако тај бол или те патње наноси службено лице или било које друго лице које делује у службеном својству или на његов подстицај или са његовим изричитим или прећутним пристанком. Тај израз се не односи на бол или патње које су резултат искључиво законитих санкција, неодвојивих од тих санкција или које те санкције проузрокују. [9:  Закон о ратификацији Конвенције против тортуре и других сурових, нељудских или понижавајућих казни и поступака „Службени лист СФРЈ - Међународни уговори", бр. 9/91] 

Конвенцијом против тортуре и других сурових, нељудских или понижавајућих казни или поступака државе уговорнице, потписнице Конвенције, су се сагласиле и обавезале да свака држава чланица предузима законске, административне, судске или друге ефикасне мере како би спречила извршење аката тортуре на територији под њеном јурисдикцијом; да ће се свака држава чланица старати да упознавање и информисање о забрани тортуре буде саставни део образовања цивилног или војног особља задуженог за примену закона, медицинског особља, вршилаца јавних функција и осталих лица која на било који начин могу учествовати у чувању, саслушању или опхођењу са неком ухапшеном, или притвореном или затвореном особом; да свака држава чланица уноси споменуту забрану у утврђена правила или упутства у вези с обавезама и дужностима тих лица; да се свака држава чланица стара да надлежни органи неодложно изврше непристрасну истрагу сваки пут кад постоје оправдани разлози да се посумња да је акт тортуре извршен на некој територији под њеном јурисдикцијом; да свака држава чланица обезбеђује сваком лицу које тврди да је било подвргнуто тортури на некој територији под њеном јурисдикцијом право да се жали надлежним органима споменуте државе који ће неодложно и непристрасно испитати случај. Предузеће се мере ради обезбеђења заштите лица које се жалило и лица као сведока од сваког лошег поступања или било каквог застрашивања због поднесене жалбе или било какве дате изјаве. 
Чланом 14. наведене Конвенције све државе уговорнице обавезне су да у свом правном систему јамче жртви неког акта тортуре право добијања накнаде, праведне и одговарајуће одштете, укључујући средства потребна за њену што потпунију рехабилитацију.
Европским затворским правилима предвиђено је да сваки затвор треба да има особље које је одговарајуће обучено за здравствену заштиту (тачка 41.4.). Код прегледа затвореника лекар или квалификован медицински техничар који је одговоран том лекару, обратиће посебну пажњу: поступању у складу са уобичајеним правилима лекарске етике и поверљивости односа, дијагностиковању физичких или душевних обољења и предузимању свих мера потребних за лечење истог или за наставак лечења које је у току и евидентирању и извештавању надлежних органа о било ком знаку или индикацији да се са затвореницима поступа насилно (тачка 42.3.).
У трећем  Општем извештају Комитета Савета Европе за превенцију тортуре и нехуманог или понижавајућег поступања или кажњавања[footnoteRef:10], изнети су општи ставови и препоруке о здравственим услугама у затворима. Према тачкама 60. и 61,58 59 затворске здравствене службе могу допринети спречавању насиља над особама лишеним слободе путем систематског евидентирања повреда и, уколико је потребно, обезбеђивања општих информација релевантним органима. Сви знакови насиља који се уоче приликом здравствене провере затвореника код пријема у установу морају бити у потпуности евидентирани, заједно са свим његовим релевантним изјавама, те закључцима лекара. Надаље, ове информације би требало учинити доступним самом затворенику. Исти приступ треба примењивати када се затвореник здравствено прегледа након неког насилног инцидента унутар завода. [10:  CPT/Inf (93) 12] 

У одговорима и коментарима надлежних власти Републике Србије[footnoteRef:11] на Извештај Европског комитета за спречавање мучења и нечовечних или понижавајућих казни или поступака поводом аd hoc посете Републици Србији спроведене у периоду од 31. маја до 7. јуна 2017. године[footnoteRef:12] наведено је у параграфу 58. и 59, да ће, у оквиру активности које су наведене у параграфу 57, радна група Управе за извршење кривичних санкција сачинити јединствене евиденције за све затворе, о начину регистровања повреда и сачињавању лекарског извештаја након првог прегледа и пријема у затвор, као и након примене мера принуде у складу са препоруком Комитета и чланом 144. став 4. Закона о извршењу кривичних санкција. [11:  Доступно на: https://rm.coe.int/16808b5eeb]  [12:  CPT/Inf (2018) 22] 

****
Након спроведеног поступка контроле законитости и правилности рада Окружног затвора у Прокупљу, Управе за извршење кривичних санкција, Заштитник грађана је утврдио да затворски лекар који је прегледао Н. Н. приликом пријема у затвор ради издржавања мере притвора није поступио у складу са прописима и стандардима, односно у свом извештају није детаљно описао констатоване повреде и није детаљно унео наводе именованог о начину настанка повреда и своје мишљење о повезаности навода именованог и насталих повреда, на који начин му је повређено право на заштиту од злостављања.
Ради отклањања утврђеног пропуста, Заштитник грађана је упутио препоруку Окружном затвору у Прокупљу да лекар у извештајима о обављеним лекарским прегледима лица лишених слободе, када та лица наводе или када друге околности указују да је према њима поступано насилно, уноси наводе лица према коме је мера принуде примењена о начину настанка повреда и изнесе своје мишљење о повезаности примењене мере и насталих повреда, и детаљно опише и фотографише констатоване повреде, примењујући правила утврђена Истанбулским протоколом. Заштитник грађана сматра да би примена наведених правила и фотографисање повреда од стане лекара у затвору приликом прегледа лица по пријему ради издржавања мере притвора након претходне примене мера принуде од стране полицијских службеника допринело разјашњавању чињеница, документовању повреда и испитивању, евентуалног злостављања. 
Заштитник грађана је става да је континуирана обука државних службеника одговорних за спровођење закона од кључне важности како у превенцији тако и у спречавању некажњивости за било који облик злостављања. У том циљу, Заштитник грађана је Окружном затвору у Прокупљу упутио препоруку да обезбеди обуку свих запослених о важећим прописима и стандардима у области права лица лишених слободе и забрани злостављања, а посебно управнице, лекара и другог медицинског особља о поступању у складу са Конвенцијом против тортуре и других сурових, нељудских или понижавајућих казни и поступака, Стандардним минималним правилима Уједињених нација о поступању према затвореницима - „Нелсон Мендела правилима“, Европским затворским правилима и Истанбулским протоколом - Приручником за делотворну истрагу и документовање тортуре и другог свирепог, нечовечног или понижавајућег поступања или кажњавања.
Након утврђивања свих релевантних чињеница и околности, Заштитник грађана је утврдио недостатке у раду Управе за извршење кривичних санкција, Окружног затвора у Прокупљу и, у складу са чланом 31. став 2. Закона о Заштитнику грађана, упутио препоруке о томе како би уочене недостатке требало отклонити, у циљу унапређења рада органа управе, утврђивања одговорности за незаконито поступање и спречавање сличних пропуста у будућности. 

                                                                                          ЗАМЕНИЦА ЗАШТИТНИКА ГРАЂАНA

                                                                                                          др Наташа Тањевић

